Naser Khader (NY), 2008-04-10:
Jeg bliver ikke udvist, så længe formanden er her.
Det er dejligt at høre.
Jeg vil starte med at sige, at vi i Ny Alliance som udgangspunkt ikke er modstandere af administrative udvisninger.
Såfremt PET og regeringen vurderer, at personer truer vores alle sammens sikkerhed, skal regeringen have det redskab, at den kan udvise visse personer.
Det er et nødvendigt redskab i bekæmpelse af terrorisme, som truslen ser ud i dag, og derfor giver udlændingeloven også regeringen denne mulighed.
Det er klart, at dele af denne lov tilhører en lovgivningstype, som vi skal være meget opmærksomme på.
Det er en hårfin kant, vi balancerer på i forbindelse med denne type lovgivning.
På den ene side skal vi sikre os, at vi i Danmark er i stand til at bekæmpe terror bedst muligt, på den anden side skal vi være sikre på, at de demokratiske grundrettigheder og demokratiets principper ikke overtrædes.
Balancen er meget fin, og det er vigtigt, at vi er yderst opmærksomme på den, når vi lovgiver om disse spørgsmål.
Det er også yderst vigtigt, at vi løbende tager lovgivningen op til revision.
Når vi lovgiver angående terror, så lovgiver vi helt til grænselandet.
Derfor bad vi i Ny Alliance allerede i januar ministeren og regeringen om at tage den såkaldte terrorlov op til revision.
Vi har haft terrorloven i efterhånden mere end 5 år, og vi synes, at det er på tide, at man ser den efter i sømmene, men det mente regeringen ikke der var grund til på daværende tidspunkt.
I går foreslog regeringen så at nedsætte en arbejdsgruppe, der bl.a. skal vurdere nye initiativer ved administrativ udvisning, hvor udlændinge kan udvises, hvis de ifølge PET er til fare for statens sikkerhed.
Vi støtter, at man nedsætter en sådan arbejdsgruppe, men vi mener ikke, at en sådan arbejdsgruppe er nok på sigt.
Arbejdsgruppens mandat er meget snævert.
Derfor foreslår vi i Ny Alliance, at vi laver et juridisk grundrettighedsråd.
I Danmark har vi Det Etiske Råd, og det har vi, fordi vi synes, at der er nogle emner, der er meget vigtige, men også meget svære at lovgive om.
Derfor har vi oprettet et uvildigt ekspertpanel, der kan vejlede og inspirere Folketinget.
Vi foreslår, at rådet starter med at se på den lovgivning, som vi allerede har vedtaget, hvor hensynet til de demokratiske principper og statens sikkerhed afvejes.
Som jeg sagde før, er det nu over 5 år siden, vi vedtog omfattende terrorlove, og det er derfor på tide, at vi tager lovgivningen op til revision og vurderer, om lovene virker efter hensigten, samt om de har uheldige bivirkninger.
Der er brug for en grundig og uvildig ekspertgennemgang af denne lovgivning, og det kan kun gå for langsomt.
Det nye etiske råd skal også have høringspligt i forbindelse med nye lovforslag, der berører overholdelsen af menneskerettighederne og den personlige frihed.
Jeg kunne godt tænke mig at høre begge ministres holdning til et sådant juridisk-etisk råd, og jeg håber, at Folketingets partier vil tage godt imod et sådant juridisk-etisk råd.
Det er der nemlig brug for, for vi kommer til at stå over for rigtig mange etiske dilemmaer i forbindelse med bekæmpelse af terror i fremtiden, så der er behov for et permanent råd, der kan gøre os klogere her i Folketinget.
Afslutningsvis vil jeg sige, at vi støtter det forslag til vedtagelse, som er fremsat af regeringen.